**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՆՐԱՊԵՏՈՒԹՅԱՆ ՕՐՎԱ ԱՌԹԻՎ**

 Սիրելի´ հայրենակիցներ,   թալինցիներ
                 Շնորհավորում եմ, բոլորիս, Հանրապետության օրվա առթիվ:

     Հայ ժողովուրդը, Հայաստանի քաղաքացին այսօր տոնում է Հայաստանի առաջին հանրապետության օրը: 1918թվականի մայիսի 28-ին, առաջին անգամ հայ իրականության մեջ հիմնադրվեց պետություն, որտեղ իշխանությունը պատկանում էր ժողովրդին: Այդ պետությունը Հայաստանի Հանրապետությունն էր: Հայաստանի առաջին հանրապետությունը ծնվեց Սարդարապատի, Բաշ-Ապարանի և Ղարաքիլիսայի կենաց ու մահվան ճակատամարտերում, որտեղ հայ ժողովուրդը կերտեց իր փառահեղ հաղթանակների ուղին: Սա ճակատագրական շրջադարձ էր հայ ժողովրդի պատմության մեջ և այդ հաղթանակների գագաթնակետը  դարձավ Հայաստանի Առաջին  Հանրապետության հռչակումը` 101 տարի առաջ, այս օրը, Մայիսի 28-ին: Չնայած Հայաստանի առաջին հանրապետությունը կարճ տևեց, սակայն դարձավ հիմնաքարը ներկայիս Հայաստանի Հանրապետության  համար: Հայ ժողովուրդը երբեք չմոռացավ անկախ պետականակերտման գաղափարը  և իր ազատատենչ ոգու և տքնաջան աշխատանքի շնորհիվ 1991թ. իր սեփական իշխանությունը հաստատեց սեփական հայրենիքում: Այսօր տոնում է իր վերածնունդը ազատ ու անկախ, նոր ժամանակների Հայաստանում:
Մեծագույն զոհողությունների գնով է հաղթանակ տարել հայ ժողովորդը, ձեռք բերելով արժանահիշատակ օր` Մայիսի 28: Ամեն տարի այս օրը, մենք ի լուր աշխարհի ազդարարում ենք, որ Հայաստանն ու հայ ժողովուրդը կա ու կլինի իր եռամիասնությամբ` Հայաստան-Արցախ-Սփյուռք արդյունավետ, ամրակուռ համագործակցությամբ, անպարտելի ուժով, պետական խորհրդանիշներով և հզոր բանակով:
Սիրելի հայրենակիցներ, եկեք միասին շարունակենք կերտել ու շենացնել այն Հայաստանը, որն ունենք այսօր, կառուցենք ու հզորացնենք մեր ու մեր երեխաների վաղվա Հայաստանը:
Կրկին շնորհավորում եմ համայն հայությանը, Թալին համայնքի բնակչությանը այս նվիրական տոնի` Հանրապետության օրվա կապակցությամբ: Մաղթում եմ հարատև խաղաղություն Հայոց սահմաններին, երջանկություն և բարեկեցություն բոլորիս ընտանիքներին:
       Փա´ռք ազատ ու անկախ Հայաստանի Հանրապետությանը:
       Փա´ռք Հայոց բանակին:

**Ջերմ շնորհավորանքներով`
Թալին համայնքի ղեկավար
Սարգիս Արամյան**